b'\n_START_ARTICLE_\nKamenica (\xc5\xa1koljka)\n_START_SECTION_\nOpis\n_START_PARAGRAPH_\nTijelo kamenice (meso) je smje\xc5\xa1teno unutar dviju nesimetri\xc4\x8dnih lju\xc5\xa1tura. Lijeva udubljena lju\xc5\xa1tura slu\xc5\xbei za prihva\xc4\x87anje za podlogu, desna je ravna, a spaja ih jaki mi\xc5\xa1i\xc4\x87. Duguljasta je i srcolika, nazubljenih rubova lju\xc5\xa1ture, a boja lju\xc5\xa1ture varira od kameno do bjelkasto sive. Raste do 13 cm u du\xc5\xbeinu.\n_START_SECTION_\nRasprostranjenost\n_START_PARAGRAPH_\nEuropska kamenica koja se uzgaja u Hrvatskoj je gotovo u potpunosti nestala iz Europe. Mo\xc5\xbee se na\xc4\x87i u Sredozemlju, isto\xc4\x8dnom Atlantiku i Crnom moru. _NEWLINE_Ve\xc4\x87a uzgajali\xc5\xa1ta u Hrvatskoj su u Limskom kanalu, Pulskom i Malostonskom zaljevu, uvali Klimno i Pirova\xc4\x8dkom zaljevu, a na svim ovim mjestima raste i samonikla. Pogodni polo\xc5\xbeaji za \xc5\xbeivot kamenice su svi zaljevi i kanali Istre, Creska uvala, Klimno (otok Krk), Novigradsko more, Pa\xc5\xa1manski kanal, \xc5\xa0ibenski zaljev, manje uvale oko Splita, i Mljetska jezera.\n_START_SECTION_\nNa\xc4\x8din \xc5\xbeivota i ishrana\n_START_PARAGRAPH_\nKamenica \xc5\xbeivi isklju\xc4\x8divo prilijepljena na tvrde podloge kao stijene i to u rijetkim kolonijama. Hrani se planktonom. Najve\xc4\x87i neprijatelj su joj morske zvijezde, pu\xc5\xbe volak, razni rakovi i ribe, a naj\xc4\x8de\xc5\xa1\xc4\x87e komar\xc4\x8da.\n_START_SECTION_\nRazmno\xc5\xbeavanje\n_START_PARAGRAPH_\nKamenica spada u dvospolne \xc5\xbeivotinje pa nosi i jaja i sjeme. Po\xc5\xa1to se jaja i sjeme ne razvijaju istovremeno, rijetko se doga\xc4\x91a da sjeme oplodi jaje iste kamenice. U oplodnji morske struje imaju ulogu posrednika. Otvorena kamenica do\xc4\x8dekuje sjeme no\xc5\xa1eno morskim strujama i dolazi do oplodnje unutar njega. Nakon nekog vremena iz oplo\xc4\x91ene jajne stanice nastaje li\xc4\x8dinka. Dozrele li\xc4\x8dinke napu\xc5\xa1taju kamenicu te no\xc5\xa1ene morskim strujama lebde sve dok ne nai\xc4\x91u na \xc4\x8dvrstu podlogu za koju \xc4\x87e se prihvatiti. Kad nai\xc4\x91u na pogodnu podlogu li\xc4\x8dinke ispu\xc5\xa1taju vapnenastu sluz i na taj se na\xc4\x8din pri\xc4\x8dvr\xc5\xa1\xc4\x87uju na podlogu. Tijekom ovog procesa mnoge li\xc4\x8dinke postaju \xc5\xbertve riba ili ih struje raznesu prije nego prona\xc4\x91u odgovaraju\xc4\x87u podlogu.\n_START_SECTION_\nGospodarska vrijednost\n_START_PARAGRAPH_\nKamenice se jo\xc5\xa1 od Rimljana smatraju izuzetnom delikatesom. Meso joj je jako hranjivo jer sadr\xc5\xbei puno bjelan\xc4\x8devina, ugljikohidrata i vitamina A, B1, B2, C i D. Najukusnija je zimi, a naj\xc4\x8de\xc5\xa1\xc4\x87e se jede sirova sa par kapi limunovog soka. Mo\xc5\xbee se pohati, po\xc5\xa1irati i na druge na\xc4\x8dine pripremati.'